Document ID: 32009D0333

ΑΠΌΦΑΣΗ ΤΗΣ ΕΠΙΤΡΟΠΉΣ
της 20ής Απριλίου 2009
σχετικά με την οικονομική συνδρομή της Κοινότητας για το 2009 με σκοπό τη μηχανοργάνωση των κτηνιατρικών διαδικασιών, το σύστημα κοινοποίησης των ασθενειών των ζώων, τις ενέργειες επικοινωνίας, τις μελέτες και τις αξιολογήσεις, καθώς και την άμεση επιχορήγηση στον OIE με βάση το άρθρο 168 παράγραφος 1 στοιχείο γ) του κανονισμού (ΕΚ, Ευρατόμ) αριθ. 2342/2002
(2009/333/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 17, το άρθρο 20, το άρθρο 37 παράγραφος 2 και το άρθρο 37α παράγραφος 2,
Εκτιμώντας τα ακόλουθα:
(1)
Η απόφαση 90/424/ΕΟΚ καθορίζει τις διαδικασίες που διέπουν την οικονομική συνδρομή της Κοινότητας για συγκεκριμένες κτηνιατρικές ενέργειες, ιδίως όσον αφορά την πολιτική πληροφόρησης για την υγεία των ζώων, την καλή μεταχείριση των ζώων και την ασφάλεια των τροφίμων, τις τεχνικές και επιστημονικές ενέργειες και τον έλεγχο.
(2)
Σύμφωνα με το άρθρο 16 της απόφασης 90/424/ΕΟΚ, η Κοινότητα συμμετέχει οικονομικά στη διαμόρφωση μιας πολιτικής πληροφόρησης στον τομέα της υγείας των ζώων, της καλής μεταχείρισης των ζώων και της ασφάλειας των τροφίμων όσον αφορά προϊόντα ζωικής προέλευσης· στην πολιτική αυτή περιλαμβάνεται η διεξαγωγή των αναγκαίων μελετών για την προετοιμασία και την ανάπτυξη νομοθεσίας στον τομέα της καλής μεταχείρισης των ζώων.
(3)
Επομένως, κρίνεται σκόπιμο η Κοινότητα να χρηματοδοτήσει για το 2009 μελέτες, εκτιμήσεις αντικτύπου, αξιολογήσεις και μέτρα της πολιτικής πληροφόρησης στους τομείς της ασφάλειας των τροφίμων, της υγείας και της καλής μεταχείρισης των ζώων και της ζωοτεχνίας. Πρέπει να καθοριστεί το ανώτατο ποσό που θα διατεθεί για τις εν λόγω ενέργειες.
(4)
Πρέπει να διενεργηθεί μελέτη σκοπιμότητας σχετικά με τη γενική αναθεώρηση της κοινοτικής νομοθεσίας για την καλή μεταχείριση των εκτρεφόμενων ζώων και την ενσωμάτωση των δεικτών καλής μεταχείρισης των εκτρεφόμενων ζώων στη νομοθεσία. Επιπροσθέτως, πρέπει να πραγματοποιηθεί μελέτη εκτίμησης αντικτύπου σχετικά με την καλή μεταχείριση των ζώων κατά τη μεταφορά και τη θανάτωση εκτρεφόμενων ψαριών. Οι εν λόγω μελέτες θα στηρίζουν τις ενέργειες που ορίζονται στο κοινοτικό σχέδιο δράσης για την προστασία και την καλή μεταχείριση των ζώων 2006-2010.
(5)
Το κοινοτικό σχέδιο δράσης για την προστασία και την καλή μεταχείριση των ζώων 2006-2010 (2) προβλέπει, ιδίως, την αξιολόγηση της προόδου, καθώς και την παρακολούθηση του προγραμματισμού μετά το 2010. Ως εκ τούτου, η κοινοτική πολιτική στον τομέα της καλής μεταχείρισης των ζώων πρέπει να αξιολογηθεί συνολικά πριν από το 2010.
(6)
Η ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών όσον αφορά μια νέα στρατηγική σχετικά με την υγεία των ζώων για την Ευρωπαϊκή Ένωση (2007-2013) «Η πρόληψη είναι καλύτερη από τη θεραπεία» (3) προβλέπει τη θέσπιση ενός γενικού νόμου της ΕΕ για την υγεία των ζώων και ενός εναρμονισμένου κοινοτικού πλαισίου όσον αφορά τα κριτήρια των προγραμμάτων επιμερισμού των ευθυνών και του κόστους. Ως εκ τούτου, θα πρέπει να διενεργηθούν μια μελέτη για τη στήριξη της εκτίμησης αντικτύπου του γενικού νόμου της ΕΕ για την υγεία των ζώων και μια μελέτη σκοπιμότητας για την επανεξέταση της απόφασης 90/424/ΕΟΚ.
(7)
Όλες οι μελέτες, με εξαίρεση τη μελέτη σκοπιμότητας για την αναθεώρηση της απόφασης 90/424/ΕΟΚ, υπόκεινται σε ειδικές συμβάσεις βάσει της σύμβασης-πλαισίου της ΓΔ SANCO για την παροχή αξιολόγησης, εκτίμησης αντικτύπου και συναφών υπηρεσιών (Παρτίδα 3 - Τροφική αλυσίδα) (για την οποία είχε δημοσιευτεί πρόσκληση υποβολής προσφορών το 2004). Οι ειδικές αυτές συμβάσεις θα συνάπτονται μεταξύ της Επιτροπής και του επιλεγμένου αναδόχου, όπως ορίζεται στη σύμβαση-πλαίσιο. Πρόκειται να δημοσιευτεί πρόσκληση υποβολής προσφορών το 2009 με σκοπό τη διενέργεια της μελέτης σκοπιμότητας για την αναθεώρηση της απόφασης 90/424/ΕΟΚ.
(8)
Το άρθρο 37α παράγραφος 1 στοιχείο β) της απόφασης 90/424/ΕΟΚ ορίζει ότι μπορεί να χορηγηθεί κοινοτική οικονομική συνδρομή για τη μηχανοργάνωση των κτηνιατρικών διαδικασιών που αφορούν την παροχή ξένιων υπηρεσιών Διαδικτύου, τη διαχείριση και τη συντήρηση των ενοποιημένων μηχανογραφικών κτηνιατρικών συστημάτων, περιλαμβανομένων και των διεπαφών με τις εθνικές βάσεις δεδομένων, όπου πρέπει. Ως εκ τούτου, πρέπει να χορηγηθεί κοινοτική οικονομική συνδρομή για την παροχή ξένιων υπηρεσιών Διαδικτύου, τη διαχείριση και τη συντήρηση του ενοποιημένου μηχανογραφικού κτηνιατρικού συστήματος TRACES [(Trade Control and Expert System) σύστημα ελέγχου και πραγματογνωμοσύνης στις συναλλαγές], που θεσπίστηκε με την απόφαση 2003/24/ΕΚ της Επιτροπής, της 30ής Δεκεμβρίου 2002, όσον αφορά την ανάπτυξη ενός ενοποιημένου μηχανογραφικού κτηνιατρικού συστήματος (4), με σκοπό να εξασφαλίζεται ότι το σύστημα είναι διαθέσιμο, ασφαλές και επίκαιρο.
(9)
Το άρθρο 37 παράγραφος 1 της απόφασης 90/424/ΕΟΚ προβλέπει ότι είναι δυνατόν να χορηγείται χρηματική ενίσχυση της Κοινότητας για την εφαρμογή συστημάτων ταυτοποίησης των ζώων και κοινοποίησης των ασθενειών στα πλαίσια των ρυθμίσεων για τους κτηνιατρικούς ελέγχους στις ενδοκοινοτικές συναλλαγές ζώντων ζώων, με την προοπτική της υλοποίησης της εσωτερικής αγοράς. Επομένως, πρέπει να χορηγηθεί κοινοτική οικονομική συνδρομή για την επικαιροποίηση του συστήματος κοινοποίησης των ασθενειών των ζώων (ADNS), που βασίζεται στην απόφαση 2005/176/ΕΚ της Επιτροπής, της 1ης Μαρτίου 2005, για τον καθορισμό της κωδικοποιημένης μορφής και των κωδικών όσον αφορά τη γνωστοποίηση ασθενειών ζώων σύμφωνα με την οδηγία 82/894/ΕΟΚ του Συμβουλίου (5), με τις απαραίτητες τεχνικές βελτιώσεις.
(10)
Η ανακοίνωση όσον αφορά μια νέα στρατηγική σχετικά με την υγεία των ζώων για την ΕΕ (2007-2013) αναγνωρίζει τη σημασία του διαλόγου μεταξύ των πολιτών, των ενώσεων της κοινωνίας των πολιτών και των κοινοτικών οργάνων (ιδίως της Επιτροπής). Κατά συνέπεια, απαιτείται αποτελεσματική στρατηγική επικοινωνίας με σκοπό την προώθηση των θεμάτων που άπτονται της υγείας των ζώων και των αρχών της στρατηγικής σχετικά με την υγεία των ζώων στους ενδιαφερομένους, τις οργανώσεις και την κοινωνία στο σύνολό της.
(11)
Σύμφωνα με το άρθρο 19 της απόφασης 90/424/ΕΟΚ, η Κοινότητα μπορεί να αναλαμβάνει ή να ενισχύει τα κράτη μέλη ή διεθνείς οργανώσεις για να αναλαμβάνουν τις τεχνικές και επιστημονικές ενέργειες που είναι αναγκαίες για την ανάπτυξη της κοινοτικής νομοθεσίας στον κτηνιατρικό τομέα και για την ανάπτυξη επιμόρφωσης και κατάρτισης σε κτηνιατρικά θέματα.
(12)
Ο Παγκόσμιος Οργανισμός για την Υγεία των Ζώων (OIE) είναι διακυβερνητικός οργανισμός αρμόδιος για τη βελτίωση της υγείας των ζώων σε παγκόσμιο επίπεδο. Αναγνωρίζεται ως οργανισμός αναφοράς από τον Παγκόσμιο Οργανισμό Εμπορίου (ΠΟΕ) για τη θέσπιση προτύπων στο διεθνές εμπόριο ζώων και των προϊόντων τους.
(13)
Ο OIE προγραμματίζει τη διεξαγωγή διεθνούς διάσκεψης για τον αφθώδη πυρετό. Η εν λόγω διάσκεψη θα στηρίξει τις ενέργειες που καθορίστηκαν στην ανακοίνωση όσον αφορά μια νέα στρατηγική σχετικά με την υγεία των ζώων για την ΕΕ (2007-2013). Κατά συνέπεια, κρίνεται σκόπιμο η Κοινότητα να συμβάλει σε αυτή την πρωτοβουλία, με σκοπό να επιτευχθεί αποτελεσματικότερη προστασία από την εν λόγω νόσο. Ως εκ τούτου, η Κοινότητα θα πρέπει να υποστηρίξει αυτή την πρωτοβουλία του OIE.
(14)
Ο OIE διαθέτει εκ των πραγμάτων μονοπώλιο στον τομέα αυτό, όπως αναφέρεται στο άρθρο 168 παράγραφος 1 στοιχείο γ) του κανονισμού (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (6). Επομένως, δεν απαιτείται πρόσκληση υποβολής προτάσεων προκειμένου η Κοινότητα να συμβάλει στη διοργάνωση και τη φιλοξενία διεθνούς διάσκεψης για τον αφθώδη πυρετό.
(15)
Η παρούσα απόφαση αποτελεί απόφαση χρηματοδότησης κατά την έννοια του άρθρου 75 του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (7) και του άρθρου 90 του κανονισμού (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002.
(16)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΑΠΟΦΑΣΙΖΕΙ:
Άρθρο 1
Εγκρίνεται κοινοτική οικονομική συνδρομή έως 250 000 ευρώ κατ’ ανώτατο όριο για τη διενέργεια μελέτης σκοπιμότητας όσον αφορά τη γενική αναθεώρηση της κοινοτικής νομοθεσίας για την καλή μεταχείριση των εκτρεφόμενων ζώων και την ενσωμάτωση των δεικτών καλής μεταχείρισης των εκτρεφόμενων ζώων στη νομοθεσία.
Άρθρο 2
Εγκρίνεται κοινοτική οικονομική συνδρομή έως 150 000 ευρώ κατ’ ανώτατο όριο για την εκπόνηση μελέτης εκτίμησης αντικτύπου σχετικά με την καλή μεταχείριση των ζώων κατά τη μεταφορά και τη θανάτωση εκτρεφόμενων ψαριών.
Άρθρο 3
Εγκρίνεται κοινοτική οικονομική συνδρομή έως 350 000 ευρώ κατ’ ανώτατο όριο για την εκπόνηση μελέτης με σκοπό την αξιολόγηση της κοινοτικής πολιτικής στον τομέα της καλής μεταχείρισης των ζώων.
Άρθρο 4
Εγκρίνεται κοινοτική οικονομική συνδρομή έως 150 000 ευρώ κατ’ ανώτατο όριο για την εκπόνηση μελέτης με σκοπό τη στήριξη της εκτίμησης αντικτύπου του γενικού νόμου της ΕΕ για την υγεία των ζώων.
Άρθρο 5
Εγκρίνεται κοινοτική οικονομική συνδρομή έως 250 000 ευρώ κατ’ ανώτατο όριο για την εκπόνηση μελέτης σκοπιμότητας με σκοπό την αναθεώρηση της απόφασης 90/424/ΕΟΚ.
Άρθρο 6
Εγκρίνεται κοινοτική οικονομική συνδρομή για την παροχή ξένιων υπηρεσιών Διαδικτύου, τη διαχείριση και τη συντήρηση του συστήματος TRACES, που θεσπίστηκε με την απόφαση 2003/24/ΕΚ, για τα ακόλουθα ποσά και στόχους:
α)
600 000 ευρώ για την παροχή ξένιων υπηρεσιών Διαδικτύου·
β)
450 000 ευρώ για την προμήθεια της απαραίτητης υλικοτεχνικής υποστήριξης στο πλαίσιο παροχής υποστήριξης στους χρήστες·
γ)
400 000 ευρώ για την προμήθεια της υποστήριξης συντήρησης που απαιτείται για την εναρμόνιση του συστήματος με τις νομικές και τεχνικές εξελίξεις·
δ)
380 000 ευρώ για την απαραίτητη ανάπτυξη συστημάτων επεξεργασίας δεδομένων·
ε)
300 000 ευρώ για την ανάπτυξη της διεπαφής μεταξύ των εθνικών βάσεων δεδομένων για την ταυτοποίηση βοοειδών·
στ)
120 000 ευρώ για την προμήθεια των αδειών πληροφορικής.
Άρθρο 7
Εγκρίνεται κοινοτική οικονομική συνδρομή έως 270 000 ευρώ για την επικαιροποίηση του συστήματος κοινοποίησης των ασθενειών των ζώων (ADNS), το οποίο θεσπίστηκε με την απόφαση 2005/176/ΕΚ.
Άρθρο 8
Η παροχή πληροφοριών από την Επιτροπή στις αρμόδιες αρχές και στο κοινό σχετικά με την κοινοτική νομοθεσία για την υγεία και την καλή μεταχείριση των ζώων εγκρίνεται για τα ακόλουθα ποσά και στόχους:
-
1 400 000 ευρώ για εκδόσεις και για τη διάδοση πληροφοριών και της στρατηγικής για την υγεία των ζώων,
-
150 000 ευρώ για εκδόσεις και για τη διάδοση πληροφοριών και της στρατηγικής για την καλή μεταχείριση των ζώων.
Άρθρο 9
Εγκρίνεται κοινοτική οικονομική συνδρομή 200 000 ευρώ για τη χρηματοδότηση της διεθνούς διάσκεψης για τον αφθώδη πυρετό, που θα διοργανωθεί από τον ΟΙΕ το 2009, η οποία αποτελεί κοινοτική συγχρηματοδότηση του 33 % κατ’ ανώτατο όριο των συνολικών επιλέξιμων δαπανών.
Άρθρο 10
Οι οικονομικές συνδρομές που προβλέπονται στα άρθρα 1 έως 9 χρηματοδοτούνται από τη γραμμή 17 04 02 01 του προϋπολογισμού της Ευρωπαϊκής Ένωσης για το 2009.
Οι ανάδοχοι για τις μελέτες που αναφέρονται στα άρθρα 1, 2, 3 και 4 θα επιλεγούν βάσει της σύμβασης-πλαισίου της ΓΔ SANCO για την παροχή αξιολόγησης, εκτίμησης αντικτύπου και συναφών υπηρεσιών (Παρτίδα 3 - Τροφική αλυσίδα).
Οι ανάδοχοι για τη μελέτη που αναφέρεται στο άρθρο 5 θα επιλεγούν βάσει της πρόσκλησης υποβολής προσφορών για ειδική σύμβαση κατά το τελευταίο τρίμηνο του 2009.
Η οικονομική συνδρομή που προβλέπεται στα άρθρα 6 και 7 χορηγείται μέσω των ακόλουθων συμβάσεων-πλαισίων της DIGIT: DI 5370, DI 5711, DI 5712, DI 5716, DI 5717, DI 5719, DI 5720, DI 6350.
Άρθρο 11
Ανατίθεται στον OIE σύμβαση επιδότησης για την οικονομική συνδρομή που προβλέπεται στο άρθρο 9 χωρίς πρόσκληση υποβολής προτάσεων, αφού ο OIE είναι ο διακυβερνητικός οργανισμός για τη βελτίωση της υγείας των ζώων σε παγκόσμιο επίπεδο και διαθέτει εκ των πραγμάτων μονοπώλιο.
Βρυξέλλες, 20 Απριλίου 2009.

Labels: 12
15
0
6